Pellegrini, Peter, predseda NR SR (2023-12-05):
Vážené panie poslankyne, vážení páni poslanci, otváram rokovanie 5. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 45 poslancov Národnej rady Slovenskej republiky. Prosím, aby sme sa prezentovali a zistili, či sme schopní sa na tejto schôdzi uznášať. Prosím, prezentujte sa. (Prezentácia.) Prítomných 76 poslancov. Konštatujem, že Národná rada je uznášaniaschopná. Na 5. schôdzi Národnej rady Slovenskej republiky budú overovateľkami poslankyne Zuzana Matejičková a Zuzana Mesterová, náhradníkmi budú poslanci Michal Moško a Branislav Vančo. O ospravedlnenie na dnešnej schôdzi požiadali poslanci Čaučík, Holečková, Janckulík, Majerský, druhý pán poslanec Majerský, pán poslanec Mikloško, pán poslanec Vlček. O ospravedlnenie neúčasti z dôvodu práceneschopnosti požiadala pani poslankyňa Záborská a pani poslankyňa Mačicová. Zároveň si vás, vážené panie poslankyne a vážení páni poslanci, dovoľujem informovať o zmenách v spôsobe používania jednotiek a mikrofónov v rámci rokovania. Po novom sa v rámci vystúpenia v rozprave za rečníckym pultom a, prosím, pozorne ma počúvajte, aktivuje mikrofón a časový limit priložením karty poslanca alebo člena vlády bez toho, aby ste museli stláčať fyzicky hardvérové to červené tlačidlo na spustenie mikrofónu. Stačí pri príchode na rečnícky pult sa už len prihlásiť kartou a zároveň stlačenie fyzického tlačidla odpadá aj v prípade faktických poznámok alebo procedurálnych návrhov z poslaneckého miesta. Stačí, keď sa iba prihlásite s procedurálnym návrhom alebo s faktickou poznámkou a mikrofón vám bude zapnutý priamo z centrály riadenia tohto celého nášho úžasného systému. Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 92, návrh skupiny poslancov na prijatie uznesenia Národnej rady Slovenskej republiky k Správe (NKÚ) o výsledku kontroly 2023 s názvom Hospodárenie s verejnými prostriedkami vynaloženými na EXPO Dubaj. Podaný návrh bol podľa § 17 ods. 3 zákona o rokovacom poriadku rozhodnutím č. 83 pridelený na prerokovanie výboru pre hospodárske záležitosti. Taktiež bol zaslaný vláde na zaujatie stanoviska. [Bod programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k Správe (NKÚ) o výsledku kontroly 2023 s názvom: Hospodárenie s verejnými prostriedkami vynaloženými na EXPO Dubaj , tlač 92.] Dámy a páni, pred tým, ako dám hlasovať o návrhu programu 5. schôdze Národnej rady, chcem, aby sme hlasovaním zároveň odsúhlasili aj priebeh tejto schôdze zatiaľ, a to ten, že keďže začíname dnes o desiatej hodine, tak nebude počas tejto schôdze aspoň v tento deň teda, ak bude trvať viac dní, neviem, ale tento deň obedná prestávka. A toto by sme schválili schvaľovaním programu schôdze ako takom, že budeme teda pokračovať od teraz od desiatej až zatiaľ do devätnástej a ak by tá rozprava mala byť nejakým spôsobom dlhšia vzhľadom na to, že zajtra sa o jednej začne riadna schôdza Národnej rady, o piatej by som zvolal grémium, ak dovtedy teda Národná rada neskončí. Ale zatiaľ teda hlasovaním o programe zároveň vyjadríme náš súhlas s tým, že budeme rokovať dnes bez obedňajšej prestávky. Dámy a páni, prosím, prezentujme sa a hlasujme o návrhu programu tak, ako je uvedený v pozvánke. (Hlasovanie.) Prítomných 76, za 76. Konštatujem, že sme program 5. schôdze Národnej rady schválili. Pristúpime teda k samotnému rokovaniu o schválenom bode programu tejto schôdze. Ide o tlač 92. Dávam teraz slovo poslancovi Erikovi Kaliňákovi a prosím ho, aby za skupinu poslancov tento návrh uviedol. Nech sa páči, pán poslanec Kaliňák, máte slovo ako spravodajca, navrhovateľ, pardon.